VNÚTORNA SMERNICA

KRÍZOVÝ INTERVENČNÝ PLÁN ŠKOLY

Obrázok, na ktorom je kresba, detské kresby, ilustrácia, náčrt

Automaticky generovaný popis

**Šťastné deti v šťastnej škôlke**

**MŠ Gorazdova 28, Spišská Nová Ves**

|  |  |
| --- | --- |
| *Číslo predpisu* | **01/2025** |
| *Organizácia* | **Správa školských zariadení, Štefánikovo nám. 1** |
| *Identifikačné číslo organizácie (IČO)* | **355 466 11** |
| *Obec a PSČ* | **052 01 Spišská Nová Ves** |
| *Ulica a číslo* | **Štefánikovo nám. 1** |
| *Štát* | **Slovenská republika** |
| *Právna forma* | **rozpočtová organizácia** |
| *Štatutárny orgán* | **Ing. Pavol Bečarik primátor mesta Spišská Nová** |
|  | **JUDr. Radka Romaňáková – riaditeľka Správy školských zariadení** |

|  |
| --- |
| Platnosť predpisu je od 1. 1. 2025 |
| V Spišskej Novej Vsi **Tomáš Blaško,**  riaditeľ školy |

Riaditeľ Materskej školy, Gorazdova 28, 052 01 Spišská Nová Ves v súlade s pracovným poriadkom a školským poriadkom vydáva smernicu, ktorej účelom je stanoviť pravidlá postupu pri prevencii, vzniku a riešení krízovej situácie v škole – krízový intervenčný plán školy. Smernica je interný predpis, ktorého zmyslom je bližšie a podrobnejšie charakterizovať uvedenú problematiku v nadväznosti na príslušné ustanovenia školského poriadku týkajúce sa bezpečnosti a ochrany fyzického i duševného zdravia v školskom prostredí, a to v kontexte krízového manažmentu školy, vymedzenia prístupov a metód, opatrení a postupov v rámci krízovej intervencie.

**Čl. 1**

# ÚVODNÉ USTANOVENIA

1. Úlohou krízového intervenčného plánu školy je:

* 1. zabrániť prehĺbeniu vzniknutej krízovej situácie,
  2. znížiť jej negatívne dosahy krízy na detí v MŠ,
  3. posilniť solidaritu medzi deťmi,
  4. zmenšiť dobu potrebnú na odvrátenie ďalšieho nebezpečenstva a ohrozenia a
  5. pomáhať budovať dôveru v školu ako bezpečnej inštitúcie.

1. Smernica upravuje základné postupy pri prevencii a pri vzniku krízovej situácie v škole, krízovej intervencii a možnostiach pomoci deťom v prípade traumatizujúcich, mimoriadne stresujúcich a záťažových situácií a udalostí.
2. Predmetom tejto smernice nie je problematika šikanovania a kyberšikanovania, ktorá je rozpracovaná v samostatnom internom predpise školy.
3. Pod krízovou situáciou sa rozumie akákoľvek psychická aj fyzická traumatizujúca udalosť, ktorá prekračuje bežné zvládacie mechanizmy, je do značnej miery nepredvídateľná a nie úplne ovládateľná, ktorá ohrozuje psychický a fyzický stav detí a zamestnancov školy. Vyvoláva skutočné pocity tiesne a presahuje bežnú ľudskú skúsenosť.
4. Pre zlepšenie duševného zdravia zamestnancov a detí škola venuje systematickú pozornosť nimi zažívaných strát, podpore v rámci procesu smútenia.

**Čl. 2**

# ZDROJE AKÚTNEJ KRÍZOVEJ SITUÁCIE A JEJ OBETE

1. Zdrojom akútnej krízovej situácie s dosahom na jednotlivca, triedu, školu môže byť najmä:

1. strata rodiča, súrodenca, blízkej osoby – smrť dieťaťa, ktoré školu navštevovalo; smrť učiteľa alebo zamestnanca, ktorý v škole pracoval; špecifickým prípadom je smrť dieťaťa alebo pedagogického/odborného zamestnanca v škole; nepriamo súvisiaca s prostredím školy, smrť dieťaťa alebo učiteľa napr. v dôsledku dlhodobej choroby, nesúvisiaca priamo s prostredím školy, smrť blízkej osoby, ktorá bola blízkou osobou dieťaťa alebo učiteľa;
2. ťaživý rozvod/rozchod rodičov, starostlivosť po ňom, striedavá starostlivosť, presťahovanie,
3. syndróm CAN (týranie, zneužívanie, zanedbávanie dieťaťa),
4. zadržanie alebo uväznenie rodiča, zamestnanca školy,
5. diagnostikovanie ťažkého ochorenia u dieťaťa / člena rodiny,
6. tehotenstvo,
7. pandémia a postcovidová kríza u žiaka v rodine,
8. sebapoškodzovanie, pokus o samovraždu,

i) únos,

j) zabitie,

k) násilie, šikana, kyberšikana,

l) deti vojnových utečencov na škole a i.,

1. znásilnenie, hromadné dopravné nehody a hromadné nešťastia v školskom prostredí (školský výlet),
2. ťažké úrazy, utopenie sa,
3. prírodné katastrofy,
4. požiar v budove,
5. vojnový konflikt, ozbrojený konflikt, streľba na pôde školy, útok zbraňou
6. teroristický čin, anonymné oznámenie o uložení bomby,
7. tzv. „elektronické“ násilie – dieťa je konfrontované s krajne násilným obsahom online (napr. videozáznam brutálnej popravy, vojnových situácií či týrania na ľuďoch alebo zvieratách), u) technické havárie,

v) iné extrémne náročné školské situácie a krízy, ktoré výrazne negatívne ovplyvňujú prežívanie dieťaťa/dotknutej osoby.

Krízová intervencia je bezprostrednou vnímavou reakciou školy na akútnu krízu v podobe okamžitej a krátkodobej odbornej pomoci a podpory pri zvládaní krízy (práca s emóciami a následne stabilizácia) s cieľom zaistenia psychologického bezpečia a posilnenia zvládacích (copingových) a adaptačných mechanizmov. Môže byť poskytovaná jednotlivcovi, skupinám (školská trieda/y, rodina), na úrovni celej školy.

Krízová intervencia je okamžitou pomocou s cieľom redukovať ohrozenie a vytvoriť intenzívny kontakt s dotknutou osobou v rámci individuálneho prístupu.

Podnetom na krízovú intervenciu môže byť aj problémové správanie žiakov mimo budovu školy a v čase mimo školského vyučovania a podujatí organizovaných školou, aj keď škola po právnej stránke nenesie zodpovednosť za tieto skutky a udalosti. V školskom prostredí sú možnými obeťami krízovej situácie:

1. Primárne obete – účastníci nešťastia, priamo exponované (zasiahnuté) obete.
2. Sekundárne obete – rodina alebo blízki priatelia primárnej obete.
3. Terciárne obete – pomáhajúce profesie v škole, svedkovia udalosti, preživší, inak poškodení.

**Čl. 3**

# POSKYTNUTIE KRÍZOVEJ INTERVENCIE

1. V prípade, že vedenie školy, pedagogickí zamestnanci a odborní zamestnanci získajú informácie o aktuálnej krízovej situácii alebo udalosti, okamžite prijímajú rozhodnutie o zabezpečení potrebnej pomoci a podpory zasiahnutým osobám.
2. Prvoradým cieľom konania zamestnancov školy je **záchrana** života a zdravia dotknutých osôb, privolanie záchranných zložiek, poskytnutie prvej pomoci, naplnenie potreby bezpečia (fyzické i psychické – emocionálna podpora), kontakt s najbližšími, zabezpečenie informovanosti a distribúcie informácií zúčastneným osobám, získanie kontroly nad situáciou.
3. Pri riešení krízovej situácie, ktorá je sprevádzaná zranením alebo úmrtím, je ďalej potrebné postarať sa o toho, kto zranenú alebo mŕtvu osobu našiel (nezostať sám), uvoľniť priestor pre záchranné zložky a políciu, pri nešťastiach v dôsledku násilného konania zabezpečiť, aby nedošlo k ovplyvňovaniu svedkov pred príchodom polície. Je potrebné sa postarať o celý kolektív triedy, ktorému dieťaťu alebo učiteľovi sa stalo nešťastie.
4. Pri náhlom útoku osoby alebo osôb, ktoré sa použitím zbrane snažia zraniť alebo usmrtiť osoby vo svojom okolí, je zo strany zamestnancov školy a žiakov školy potrebné realizovať útek do bezpečia – učitelia vyvedú deti bezpečne z budovy a v prípade, že to nie je možné, zvolí sa vhodná forma úkrytu, kde je možné sa zamknúť, zabarikádovať a pod.
5. O rozsahu a spôsobe poskytnutia krízovej intervencie a následných podporných opatrení rozhoduje poskytovateľ krízovej intervencie a kompetentní pracovníci integrovaného záchranného systému.
6. Pri krízovej intervencii a pri preventívnych činnostiach realizovaných školou alebo zariadením poradenstva a prevencie sa nevyžuje informovaný súhlas zákonného zástupcu. Informačná povinnosť zo strany školy smerom k zákonným zástupcom o zrealizovaní krízovej intervencie alebo preventívnych aktivít zostáva zachovaná, pričom zákonný zástupca v zmysle § 144 školského zákona má právo byť informovaný o postupe školy a výchovno- vzdelávacích výsledkoch svojho dieťaťa.

**Čl. 4**

# POSKYTOVATELIA KRÍZOVEJ INTERVENCIE

1. Krízovú intervenciu môžu poskytovať:

1. Školský psychológ (pokiaľ nie je osobne zasiahnutý udalosťou) – v zmysle § 24 ods. 2 písm. a) a d) zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov krízovú intervenciu poskytuje školský psychológ v rámci psychologickej intervencie a zároveň krízovú intervenciu zameranú na podporu duševného zdravia detí, žiakov a učiteľov v školách. Je žiaduce, aby tento zamestnanec mal absolvované špecializačné vzdelávanie v oblasti krízovej intervencie. Školský psychológ participuje na krízovom manažmente školy pre rôzne krízové situácie, ktoré sa môžu objaviť, aby v prípade potreby dokázal poskytnúť potrebnú pomoc a podporu pre deti, ktoré to budú potrebovať.
2. Odborní zamestnanci školy a členovia školského podporného tímu (napr. školský špeciálny pedagóg, sociálny pedagóg, liečebný pedagóg), ak absolvovali Ministerstvom školstva, vedy, výskumu a športu Slovenskej republiky akreditované špecializačné vzdelávanie – výcvik v oblasti krízovej intervencie.
3. Zariadenie poradenstva a prevencie – centrum poradenstva a prevencie alebo špecializované centrum poradenstva a prevencie, prednostne tí jeho odborní zamestnanci, ktorí absolvovali vzdelávanie v krízovej intervencii.
4. Ďalší relevantní poskytovatelia krízovej intervencie – organizácie a inštitúcie, ktorých zoznam, základná charakteristika a kontakty sú uvedené v prílohe č. 1 tejto smernice.
5. Školský psychológ s absolvovaným výcvikom krízovej intervencie zabezpečuje v zmysle odporúčaných procesných štandardov (Štandard – realizácia krízovej intervencie – skupinová forma a individuálna forma, Výskumný ústav detskej psychológie a patopsychológie, 2020) špecifickú agendu v týchto oblastiach:
   1. prevencia (presadzovanie bezpečných škôl);
   2. príprava krízových plánov;
   3. vzdelávanie pedagogických a ďalších odborných zamestnancov v škole;
   4. realizácia krízovej intervencie v spolupráci s príslušným zariadením poradenstva a prevencie;
   5. poskytovanie „post“ intervencie (neskoršej);
   6. plánovanie, posúdenie vplyvu udalosti, poradenstvo, podporné konzultácie, screening zameraný na mapovanie, kto ďalší v rámci školy potrebuje krízovú intervenciu;
   7. realizuje vzdelávanie a osvetovú činnosť vedúcim zamestnancom, zameranú na potrebu a opodstatnenie krízovej intervencie ako účinného nástroja pre prevenciu posttraumatickej stresovej poruchy.
6. V prípade, že dôjde k úmrtiu dieťaťa školy zo zdravotných dôvodov alebo v prípade úrazu, školský psychológ poskytuje konzultácie učiteľom o tom, ako s deťmi o smrti dieťaťa hovoriť, ako viesť rozhovor s pozostalými rodičmi, v prípade záujmu sprevádza učiteľov do tried, poskytuje podporu trúchliacim pedagógom a v prípade potreby aj intervenciu spolužiakom zomretého dieťaťa.

**Čl. 5**

# PREVENCIA VZNIKU KRÍZOVÝCH SITUÁCIÍ

1. Prevencia v podobe budovania bezpečnej atmosféry vo vnútri školy je základom dobrej adaptácie a zvládania náročných situácií.
2. V rámci prevencie a pri prežívaní akútnej osobnej krízy pedagogickí zamestnanci a odborní zamestnanci vo vzťahu k deťom reflektujú a včasne identifikujú reakcie na závažný stres a citlivosť voči rizikovým prejavom. Ide najmä o nasledovné skutočnosti:

* 1. akákoľvek zmena v správaní, vyhýbavé správanie a rigidita,
  2. vyjadrenia o pocite beznádeje a osamelosti,
  3. vyjadrenia, že nemá dôvod ďalej žiť,
  4. výraznú zmenu stravovacích a spánkových návykov,
  5. konzumáciu alkoholu, omamných a psychotropných látok,
  6. nelátkové závislosti (napr. netolizmus, nomofóbia),
  7. vyhýbanie sa sociálnym interakciám s ostatnými alebo rizikové (problémové) správanie, h) prejavy hnevu,
  8. depresia, pocity úzkosti alebo rozrušenie,
  9. iné psychosomatické prejavy,
  10. apatia,
  11. prudké zmeny nálad,
  12. vyjadrenia o samovražde ako o východisku,
  13. zmeny vo vzdelávacích výsledkoch a v správaní,
  14. zmeny v prístupe k plneniu školských povinností,
  15. strata záujmu o aktivity, ktorým sa venovali,
  16. sebapoškodzovanie,
  17. zhoršenie sociálnych vzťahov,
  18. záškoláctvo,
  19. každé správanie, ktoré nie je typické pre dané dieťa a trvá niekoľko dní alebo dlhšie, u) zvýšená potreba oponovať,
  20. dramatická zmena priateľov alebo náhla zmena vzhľadu,
  21. obdiv k násiliu, prezentácia extrémistických, rasistických, antisemitských a xenofóbnych názorov na internete, kladenie si rečníckych otázok typu: „Aké by to bolo, keby som niekoho zabil?“,
  22. ďalšie prejavy, napr. rôzne sociálno-patologické javy.

1. Všetci zamestnanci školy sa v rámci prevencie usilujú o vytváranie atmosféry dôvery a psychologického bezpečia, podporujúc duševné zdravie detí a zamestnancov školy.
2. Škola pravidelne vyhodnocuje možné zdroje rizík v súvislosti so zaisťovaním bezpečia detí i personálu školy, a to v bežných i mimoriadnych podmienkach. Monitoruje klímu v triedach i celej škole a všíma si zabezpečenie priestoru školy, a to tak voči vniknutiu cudzích osôb, ako aj voči nežiaducemu správaniu žiakov. Starostlivé monitorovanie prejavu žiakov je dôležité aj preto, že ich psychická kríza môže byť oveľa hlbšia, ako to na prvý na pohľad môže vyzerať a žiaci často o pomoc žiadajú až vo chvíli, keď zlyhali dostupnejšie riešenia.
3. Akékoľvek konflikty v škole sa riešia cestou mediácie a nenásilnej komunikácie.
4. Triedni učitelia oboznámia zákonných zástupcov detí školy o anonymných linkách pomoci a odborníkoch, s ktorými môžu komunikovať aj o najcitlivejších témach a ktorých pomoc môžu vyhľadať, aby sa cítili prijatí a žili v pocite bezpečia. Deti sú zo strany pedagogických zamestnancov a odborných zamestnancov motivovaní k vyhľadaniu pomoci a podľa možností túto pomoc hľadajú spoločne.
5. Do vzdelávacích aktivít sú priebežne zaraďované aktivity zvyšujúce kompetencie detí v oblasti konfrontácie s vážnymi životnými situáciami (poskytovanie prvej pomoci, sprostredkovanie pomoci ľuďom v problémoch, ako sa zachovať v úlohe obete alebo svedka trestného činu a pod.).
6. Riaditeľ školy v pláne profesijného rozvoja na príslušný školský rok garantuje realizáciu príležitostí vzdelávania v téme krízovej intervencie, ak takéto akreditované vzdelávania bude možné absolvovať.
7. Vedenie školy podporuje pedagogických zamestnancov a odborných zamestnancov v ich zaškolení v problematike straty, problematike smútenia u dieťaťa a primeranej komunikácie v týchto oblastiach.

# Čl. 6

**POVINNOSTI RIADITEĽA ŠKOLY, VEDENIA ŠKOLY A ĎALŠÍCH PEDAGOGICKÝCH ZAMESTNANCOV A ODBORNÝCH ZAMESTNANCOV**

1. Vo vzťahu k riešeniu krízovej situácie, ktorej aktérmi sú pedagogickí zamestnanci a odborní zamestnanci, riaditeľ školy má povinnosť zabezpečiť výkon práva pedagogických zamestnancov a odborných zamestnancov uvedených v § 3 ods. 1 písm. b) zákona č. 138/2019 Z. z. Zásady realizácie práva na ochranu pred sociálno-patologickými prejavmi v správaní vedúcich pedagogických zamestnancov, vedúcich odborných zamestnancov, ďalších zamestnancov, zriaďovateľa, zákonných zástupcov, iných fyzických osôb alebo právnických osôb sú rozpracované v pracovnom poriadku školy.
2. Riaditeľ školy a zamestnanci školy sú povinní poskytovať súčinnosť orgánom sociálnoprávnej ochrany detí a sociálnej kurately (napr. § 93g, § 94 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov).
3. Riaditeľ školy alebo ním poverený pedagogický zamestnanec alebo odborný zamestnanec bezodkladne požiada príslušné centrum poradenstva a prevencie o výkon odbornej činnosti vo vzťahu k dieťaťu alebo deťom, ktoré navštevujú školu a ktoré sa ocitli v stave osobnej krízy alebo boli zasiahnuté tragickou udalosťou.
4. Riaditeľ školy alebo ním poverený pedagogický zamestnanec alebo odborný zamestnanec v prípade potreby požiada príslušné špecializované centrum poradenstva a prevencie o výkon odbornej činnosti v rozsahu poradenstva, metodickej činnosti alebo supervíznej činnosti pre školský podporný tím, pedagogických zamestnancov alebo pre odborných zamestnancov zasiahnutých krízovou situáciou vyžadujúcou krízovú intervenciu.
5. Na úrovni školy je riaditeľ školy zodpovedný za vytvorenie krízového intervenčného tímu. Podľa závažnosti udalostí alebo okolností konkrétnej situácie poverí odborného zamestnanca školy s absolvovaným vzdelávaním v oblasti krízovej intervencie koordinovaním činnosti krízového intervenčného tímu. Ak takýto odborný zamestnanec nebude k dispozícii, o koordináciu činnosti riaditeľ školy požiada príslušné centrum poradenstva a prevencie.
6. Hlavnými úlohami krízového tímu sú:
   1. Zistiť, či sú deti a zamestnanci školy v bezpečí.
   2. Skontrolovať všetky bezpečnostné postupy školy.
   3. Skontrolovať prítomnosť detí v škole alebo na podujatí organizovanom školou.
7. Škola má k dispozícii miestnosť, v ktorej sa krízový tím môže schádzať a informovať o svojej činnosti deti, ktoré sa mu môžu zveriť so svojimi obavami a problémami. Informácie treba podávať opatrne a vecne s ohľadom na riziko vyvolania strachu a paniky.
8. Riaditeľ školy alebo ním poverený pedagogický zamestnanec alebo odborný zamestnanec pri vzniku krízovej (traumatizujúcej) udalosti vyžadujúcej si krízovú intervenciu kontaktuje zriaďovateľa, priebežne informuje aj radu školy a podľa uváženia aj radu rodičov.
9. Riaditeľ školy alebo ním poverený pedagogický zamestnanec alebo odborný zamestnanec je zodpovedný za zhromažďovanie a overovanie relevantných informácií a ich komunikáciu smerom k deťom, rodičom, médiám a verejnosti tak, aby boli rešpektované etické zásady a princípy, práva dotknutých osôb a nebolo marené prípadné vyšetrovanie.
10. Za komunikáciu školy s médiami zodpovedá riaditeľ školy alebo ním poverený zamestnanec, ktorý ako jediný bude poskytovať médiám informácie. Komunikáciu s médiami je potrebné vopred konzultovať so zriaďovateľom školy.
11. Pedagogickí zamestnanci a odborní zamestnanci sú povinní chrániť deti pred komunikáciou s médiami s ohľadom na ich možný tlak pri hľadaní informácií, možnosť skresľovania faktov i možné komentáre na sociálnych sieťach, ktoré môžu byť veľmi zraňujúce. V tomto smere sa zohľadňuje väčšie riziko sekundárnej traumatizácie, využijúc právo neposkytnúť rozhovor a s akcentom na skutočnosť, že dieťaťu môžu médiá položiť otázku len v prítomnosti dospelej osoby (zákonného zástupcu).
12. Po príchode krízového intervenčného tímu do školy (zvyčajne 36 – 48 hodín) riaditeľ školy s podporou odborných zamestnancov a členov školského podporného tímu zabezpečuje výkon krízovej intervencie podľa potrieb a požiadaviek poskytovateľa krízovej intervencie. Po poskytnutí krízovej intervencie poverený zamestnanec školy participuje na procese zisťovania spätnej väzby od dotknutých osôb s cieľom optimalizovať procesy stanovené krízovým intervenčným plánom školy.
13. Formy krízovej intervencie v podobe každodennej práce školského podporného tímu, výkonom pracovnej činnosti školského psychológa pokračujú aj po odchode krízového tímu z triedy/školy. Všetci pedagogickí zamestnanci a odborní zamestnanci sú povinní plniť úlohy spojené s podporou detí podľa odporúčaní krízového intervenčného tímu.

**Čl. 7**

# ZÁVEREČNÉ USTANOVENIA

1. Riaditeľ školy preukázateľne oboznámi každého pedagogického zamestnanca a odborného zamestnanca s touto smernicou.
2. S obsahom tejto smernice triedni učitelia oboznámia zákonných zástupcov detí.
3. Každý pedagogický zamestnanec a odborný zamestnanec zodpovedá za dodržiavanie pravidiel a princípov vyplývajúcich z tejto smernice. Nedodržanie povinností, zásad a pravidiel uvedených v tejto smernici bude považované za porušenie pracovnej disciplíny s možnosťou vyvodenia pracovnoprávnych dôsledkov.
4. Výtlačok smernice je k dispozícii v zborovni školy a smernica je zverejnená aj na webovom sídle školy.
5. Smernica nadobúda platnosť a účinnosť dňom jej vydania a podpísania riaditeľom školy

1.1.2025

V Spišskej Novej Vsi, 1.1.2025 Tomáš Blaško

Riaditeľ školy

Príloha č. 1

**KONTAKT NA LINKY POMOCI:**

**Anonymné linky pomoci pre deti a mládež:**

OZ IPčko – internetová poradňa pre mladých, poskytuje bezplatnú anonymnú psychologickú a sociálnu pomoc denne od 7.00 do 24.00 hod. cez chat a email –<https://ipcko.sk/>

**Inštitút osobnostného rozvoja (IOR)** – individuálna aj skupinová krízová intervencia, kurzy skupinovej krízovej intervencie, terapia traumy detí, paliatívna starostlivosť a sprevádzanie detí a rodín po strate člena rodiny –<https://www.ior.sk/>

Krízová linka pomoci – **0800 500 333**, [**www.krizovalinkapomoci.sk**](http://www.krizovalinkapomoci.sk/)

Dobrá linka – [**www.dobralinka.sk**](http://www.dobralinka.sk/)

Linka detskej istoty – **116 111**

Linka dôvery Nezábudka – **0800 800 566**

Linka detskej dôvery – **0907 401 749**, [**www.linkadeti.sk**](http://www.linkadeti.sk/)

Národná linka na pomoc deťom v ohrození – [Viac ako nick – Národná linka na pomoc deťom v ohrození (gov.sk)](https://viacakonick.gov.sk/)

Linka pre hľadané a nezvestné deti (Ambert Alert) – 116 000

**Chatové poradne:**

[www.ipecko.sk –](http://www.ipecko.sk/) Ipčko – internetová linka dôvery pre mladých ľudí

[www.odpisemeti.sk –](http://www.odpisemeti.sk/) Linka detskej istoty pre deti a mladých ľudí (cez mail, chat či telefón)

[https://viacakonick.gov.sk/ –](https://viacakonick.gov.sk/) Národná linka na pomoc deťom v ohrození

[https://dobralinka.sk/ –](https://dobralinka.sk/) Psychologická internetová poradňa pre mladých ľudí so zdravotným znevýhodnením

**ZARIADENIA PORADENSTVA A PREVENCIE:**

[CPP – Centrum poradenstva a prevencie](https://cppsnv.eu/)

[Adresáre zložiek systému výchovného poradenstva a prevencie » VÚDPaP (vudpap.sk)](https://vudpap.sk/odborny-portal/zlozky-systemu-vychovneho-poradenstva-a-prevencie/)

**Pri spracovaní tohto interného predpisu boli použité tieto odporúčané zdroje:**

ANYALAIOVÁ, Mária – LEDNICKÁ, Jana – KRNÁČOVÁ, Zuzana a Viktor KRIŽO.

2021. Krízová intervencia v školskom prostredí. Bratislava: Inklucentrum – Centrum inkluzívneho vzdelávania, 2021. 13 s. ISBN 978-80-974157-5-4. online cit. 2022-11-11 Dostupné z: [Bulletin-Krizova-intervencia.pdf (inklucentrum.sk)](https://inklucentrum.sk/wp-content/uploads/2022/01/Bulletin-Krizova-intervencia.pdf)

IŠTVÁNOVÁ, Elena. 2017. Podpora duševného zdravia detí a rodín po strate. online cit. 2022-11-11 Dostupné z: [PODPORA DUŠEVNÉHO ZDRAVIA DETÍ A RODÍN PO STRATE (komposyt.sk)](https://www.komposyt.sk/files/DVO%2026.pdf)

ŠPATENKOVÁ, Naděžda a kol. 2011. *Krizová intervence pro praxi*. 2. aktualizované a doplnené vydanie. Praha: Grada Publishing, 2011. 200 s. ISBN 80- 247-0586-9.

KREJČOVÁ, Lenka - MERTIN, Václav. (eds.). 2010. *Pedagogická intervence u žáků ZŠ*. Praha: Wolters Kluwer ČR, a. s., 2010. 308 s. ISBN 979-80-7308-347-2.

VODÁČKOVÁ, Daniela a kol. 2012. *Krizová intervence*. Praha. Portál, 2012. 544 s. ISBN 978-80-262-0212-7.


AKO ZVLÁDNUŤ EMOCIONÁLNE NÁROČNÉ SITUÁCIE A TRAGICKÉ

UDALOSTI. Školský rok 2021/2022. Aplikačná pomôcka pre podporu duševného zdravia v školách. Vydané Ministerstvom školstva, vedy, výskumu a športu Slovenskej republiky. online cit. 2022-11-11 Dostupné z: [Aplikačná pomôcka pre podporu duševného zdravia v školách | Ministerstvo školstva, vedy, výskumu a športu Slovenskej republiky (minedu.sk)](https://www.minedu.sk/aplikacna-pomocka-pre-podporu-dusevneho-zdravia-v-skolach/)

Krízová intervencia (procesný štandard). VÚDPaP, 2020. online cit. 2022-11-11 Dostupné z: [Krízova-intervencia.pdf (vudpap.sk)](https://vudpap.sk/wp-content/uploads/2020/08/Kr%C3%ADzova-intervencia.pdf)

GAJDOŠOVÁ, Eva – MADRO, Marek – VALIHOROVÁ, Marta (eds.). 2020.

Duševné zdravie v školách v kontexte kríz a krízovej intervencie. Zborník príspevkov z online medzinárodnej vedeckej konferencie. Krízová intervencia v školách. Žilina: IPV Inštitút priemyselnej výchovy, 2020. 262 s. ISBN 978-80-89902-20-0. online cit. 2022-11-11 Dostupné z: [Zbornik\_Dusevne-zdravie-v-skolach-v-kontexte-kriz-a-krizovej-intervencie.pdf (konferenciakrizovaintervencia.sk)](https://www.konferenciakrizovaintervencia.sk/wp-content/uploads/2020/11/Zbornik_Dusevne-zdravie-v-skolach-v-kontexte-kriz-a-krizovej-intervencie.pdf)



**Prezenčná listina zamestnancov školy:**

**Svojím podpisom potvrdzujem, že danú smernicu som si preštudoval a beriem na vedomie práva a povinnosti vyplývajúce z nej a zároveň aj dôsledky pri ich porušení.**

|  |  |  |
| --- | --- | --- |
| 1. |  |  |
| 2. |  |  |
| 3. |  |  |
| 4. |  |  |
| 5. |  |  |
| 6. |  |  |
| 7. |  |  |
| 8. |  |  |
| 9. |  |  |
| 10. |  |  |
| 11. |  |  |
| 12. |  |  |
| 13. |  |  |
| 14. |  |  |